વૃષભ: સંવત ૨૦૭રના નૂતન વર્ષના સુપ્રભાતે આપનો રાશિ અધિપતિ શુક્ર કન્યા રાશિ અને પાંચમા ભાવેથી આગળ વધી વર્ષના અંતે રાશિ ચક્ર પૂર્ણ કરી આગળ વધતાં વૃશ્ચિક રાશિ અને સપ્તમના ભાવે જોવા મળે છે, ધનેશ બુધ, પરાક્રમેશ ચંદ્ર અને સુખેશ સૂર્ય વર્ષના આરંભે તુલા રાશિ અને છઠ્ઠા ભાવેથી મુસાફરી શરૂ કરે છે. સૂર્ય અને બુધ રાશિચક્ર પૂર્ણ કરી વર્ષને અંતે ફરીથી તે જ સ્થાને, તે જ રાશિમાં જોવા મળે છે. ચંદ્ર રાશિચક્રનાં અનેક ચક્કર કાપીને ફરીથી તુલા રાશિમાં જ છઠ્ઠા ભાવે જોવા મળે છે, સપ્તમેશ મંગળ વર્ષારંભે કન્યા રાશિ અને પંચમ ભાવેથી ભ્રમણ શરૂ કરી વર્ષાન્તે ધન રાશિમાં અષ્ટમ ભાવે જોવા મળે છે. અષ્ટમેશ ગુરુ મહારાજ વર્ષના આરંભે સિંહ રાશિ અને ચોથા ભાવેથી વર્ષના અંતે પંચમ ભાવે કન્યા રાશિમાં જોવા મળે છે, ભાગ્યેશ અને કર્મેશ શનિ મહારાજ રાશિ કે ભાવ બદલ્યા વિના સપ્તમ ભાવે વૃશ્ચિક રાશિમાં જ જોવા મળે છે. પંચમ રાશિમાં રહેલ રાહુ તથા અગિયારમે લાભ સ્થાને કેતુ એક ભાવ બદલીને રાહુ ચોથા ભાવે સિંહ રાશિમાં અને કેતુ દશમ ભાવે કુંભ રાશિમાં વર્ષના અંતે જોવા મળે છે.